'n Mens kon mos eerder – toortsie.com
Oktober 12, 2019 ~ Toortsie
Die nood is groot in ons land, in die wêreld. Oral gaan mense se harte uit en probeer hulle goed doen aan ander om die situasie te verbeter. Die een persoon gee geld om losloperdiere te versorg, 'n ander een voel om die Notre Dame te red en skenk miljoene daarvoor, 'n ander persoon koop poppe vir die Altzheimerlyers, skoenbokse vol bederfies gaan met lorries saam Karoo toe, die ander een gee 'n toebroodjie vir 'n bedelaar, iemand gee geld vir die opbou van die Koninkryk, 'n ander persoon skud 'n blik vir honger kinders, of samel geld in vir sending.
Net gisteraand lees ek woorde raak wat 'n mens so baie hoor wanneer iets gebeur en mense hulle harte en beursies oopmaak. Dit was in Johannes toe Maria vir Jesus gesalf het met nardusolie. Dit was geweldige duur olie en meer werd as 'n jaar se salaris. Dadelik het iemand iets te sê gehad oor die vermoesing: ''n Mens kon dit mos verkoop het en die geld aan die armes geskenk het.'
Ja, ons móét waak daarteen om nie onverantwoordelik op te tree nie, veral ook nie by liefdadigheid nie.
En dís hoekom ek vandag skryf.
Ek dink ons moet ook waak daarteen om te gou te kritiseer en te sê, 'hulle moes eerder…'
Ek glo met my hele hart dat ons almal verskillend is en dat ons verskillende dinge het wat vir ons belangrik is. Juis dít bring verskeidenheid en help dat daar oral gegee word in plaas daarvan dat alles in een rigting gekanaliseer word en sekere goed heeltemal geïgnoreer word.
Die wonder lê vir my daarin dat die persoon gewillig is om iets uit sy eie sak te haal en daarmee nood te probeer verlig, selfs al is dit op 'n manier wat anders is as wat ek dit sou doen. Op haar manier maak sy die wêreld 'n bietjie beter en voel sy ook lekker daaroor, hopelik soveel so dat sy dit weer wil doen.
Kom ons gaan doen goed vandag, elkeen op sy eie manier en maak die wêreld 'n beter plek.
Posted in Geleefde Christenskap, Opheffingswerk; Opvoeding	liefdadigheid
‹ PreviousInteressante identifikasie
Next ›Nog dagstukkieboeke
5 thoughts on "'n Mens kon mos eerder"
Oktober 12, 2019 om 8:19 vm
Dis ook lekker vir die gewer om iets te kan gee al is dit hoe klein.
Oktober 12, 2019 om 10:50 vm
Dit is altyd lekker 😀
Oktober 12, 2019 om 4:48 nm
Ek stem saam Toortsie. 'n Geskenk uit die hart bring blydskap vir die gewer en die ontvanger en dis tog wat belangrik is.
Oktober 12, 2019 om 7:42 nm
So 'n mooi gebalanseerde standpunt – as almal tog maar so gedink het!
Oktober 13, 2019 om 10:07 vm
Net gister toe ons ry en ek sien drie mans dans op kisssies voor die karre wanneer die verkeerslig rooi slaan, gedink ek moes ryk gewees het sodat ek kan gee en gee.